Annonce

Vejle - Preben Steen Nielsen fra Vejle er så glad for sit navn, at han ville ønske, at mange andre hed det. Derfor har han, der udgør den ene halvdel af Idéfabrikken, sat 10.000 kroner på højkant.



Præmissen er, som han har skrevet det på Facebook: Jeg giver 10.000 kroner til den første, der døber sit barn Preben.



- Jeg er glad for mit navn, som jeg har arvet fra min farfar.



- Det er måske en smule gammeldags, men jeg er stolt af det og føler lidt, at det er min pligt at sikre navnets fortsatte eksistens og samtidig gøre det mere moderne, skriver den 34-årige mand i opslaget.



Navnet er ganske rigtig ikke specielt salgbart i disse år, kan man se på Danmarks Statistik.



I løbet af de seneste 10 er kun én baby blevet døbt Preben - det var i 2011.



- I mange år har jeg forsøgt at få mine venner til at døbe deres børn Preben, men uden held. Det tætteste er, at min kammerat kalder sin hund for Preben. Men helt ærlig - det er ikke godt nok, fastslår Preben Steen Nielsen.



I skrivende stund har 264 delt det lidt specielle Facebook-opslag, mens 463 synes godt om. Ifølge Preben Steen Nielsen har omkring en million set det.

- Det er helt vildt. Altså det er jo lidt en spøg, men der hviler en vis form for alvor bag, lover vejlenseren, der i øvrigt har gjort, hvad man kunne kalde for mærkelige ting før.



I 2013 kørte han, der er har sygdommen muskelsvind, for eksempel fra Vejle til Skagen i sin kørestol - på 10 dage.



Har du en baby, du gerne vil kalde for Preben og dermed indkassere de 10.000 kroner, så kræver det dog, at du giver Preben Steen Nielsen en kopi af dåbsattesten og inviterer ham samt en handicaphjælper med til barnedåben.



- Og så skal jeg måske også have lavet en regel om, at man ikke bare må ændre navnet bagefter, siger han, der under opslaget på Facebook kalder sig for en "uddøende race".



- Til gengæld får forældrene en sjov historie til senere... jo, nu skal du høre, hvorfor du hedder Preben... der var engang noget, der hed Facebook...